હાલ તો તૂર્કીનો લિરા તૂટયો તેની અસર વિશ્વના અને ખાસ કરીને એશિયાઈ દેશો પર પડી છે. તમામ દેશના ચલણો ઘટ્યાં છે. વિદેશી રોકાણકારો પણ ગભરાયાં છે. અમેરિકન પ્રેસિડેન્ટ ડોનાલ્ડ ટ્રમ્પની વિદેશ નીતિ ચર્ચાસ્પદ બની રહી છે. તમામ દેશો સાથેના સંબધો બગાડી રહ્યાં છે. અમેરિકા આર્થિક મહાસત્તા હોવાથી ટ્રમ્પ મહાસત્તાના મદમાં ટ્રેડ વૉર ઉભુ કરીને ચીન, રશિયા, જાપાન, ભારત, યુરોપ અને હવે તૂર્કીથી આયાત થતી વસ્તુઓ પર આયાત ડયૂટી લાદી છે. દરેક દેશોની આર્થિક સ્થિતિ કથળી રહી છે. ખરેખર તો આર્થિક મહાસત્તાની જવાબદારી હોય છે કે નબળાં દેશોની મદદ કરીને તેમને મજબૂત બનાવવા. અત્યાર સુધી અમેરિકા દરેક દેશને મદદકર્તા સાબિત થયું છે. પણ ટ્રમ્પના આવ્યા પછી વિદેશ નીતિ અન આર્થિક નીતિમાં ફેરફાર આવ્યો છે. આમ જોવા જઈએ તો અમેરિકાની નીતિથી વિદેશી રોકાણકારો પણ અવઢવમાં મુકાઈ ગયા છે. કયા દેશમાં રોકાણ કરવું? એશિયાઈ દેશોમાં રોકાણ છે તેને પાછું ખેંચી લેવું કે શુ કરવું? ભારતીય મૂડીબજારમાં તો એફઆઈઆઈ નેટ સેલર છે જ. સાથે તેમનું રોકાણ ચીનના સ્ટોક માર્કેટમાં પણ છે. તેનું શું કરવું ? તૂર્કીના વિવાદ પછી અને લિરાના ગબડ્યાં પછી વિશ્વની કરન્સી અને સ્ટોક માર્કેટ તૂટીને આવતાં હવે વિદેશી રોકાણકારોના પોર્ટફોલિયોમાં ખૂબ મોટુ નુકશાન પડી રહ્યું છે. વિદેશી રોકાણકારો ટ્રમ્પની નીતિથી મુંઝાઈ ગયા છે. અમેરિકન રોકાણકારો તો હવે અમેરિકામાં જ રોકાણ કરી રહ્યા છે, અને ત્યાં બિઝનેસ ડેવલપ કરી રહ્યા છે. વિશ્વના દેશમાં અમેરિકામાંથી આવતું રોકાણ ઘટયું છે.